﻿ ESTE ROMÂNIA O ŢARĂ DE ASISTAŢI SOCIAL?⎢ DANIEL ARPINTE rticolul are ca obiectiv analiza ultimei modificări a Legii venitului minim garantat, a 29-a de la adoptarea legii, din Aperspectiva motivaţiei legiuitorului pentru schimbările introduse şi a potenţialului impact pentru incluziunea beneficiarilor de ajutor social. Analiza datelor referitoare la beneficiile bazate pe testarea mijloacelor arată o situaţie contradictorie în raport cu motivele invocate pentru schimbarea legii, sistemul actual de ajutor social fiind subdimensionat în raport cu estimările privind sărăcia extremă şi oferind un nivel de protecţie total inadecvat. Articolul clarifică sistemul de beneficii bazate pe testarea mijloacelor, datele indicând o legătură evidentă între nivelul de dezvoltare economică şi rata beneficiarilor de ajutor social. Un alt element important evidenţiat în articol este nivelul redus al cheltuielilor pentru familie, copil şi excluziune socială, fiind printre cele mai reduse la nivel european, în condiţiile în care cheltuielile sociale se situează la jumătatea mediei europene. Concluziile articolului arată că modificările pentru Legea venitului minim garantat au la bază presupoziţii eronate, fiind ignorate priorităţile reale, extinderea formelor de suport care ar putea creştere gradul de independenţă a beneficiarilor de ajutor social sau asigurarea unui nivel de suport care să asigure acestora un nivel decent de trai. Cuvinte-cheie: venit minim garantat; să răcie extremă; incluziune socială. INTRODUCERE Sistemul de acordare a ajutorului social a fost, de la înfiinţarea sa în 1995, subiect a numeroase modificări, cu scopul de a reduce dependenţa de beneficiu şi de a eficientiza gestionarea acestuia. Cele mai importante schimbări au fost aduse de Legea venitului minim garantat (VMG) în 2001, cea care a înlocuit un sistem de suport apreciat ca depăşit şi ineficient, creat prin Legea 67 din 1995 privind ajutorul social. Ulterior, legea VMG a fost modificată de 29 de ori, ultima dată în 20181, fapt cu atât mai surprinză tor cu cât sistemul VMG urmează a fi înlocuit integral de venitul minim de incluziune (VMI), prin Legea 196 din 2016, a cărei ⎢ Adresa de contact a autorului: Daniel Arpinte, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: arpinte@gmail.com. 1 Legea nr 192 / 2018 pentru modificarea şi completarea Legii nr. 416/2001 privind venitul minim garantat. CALITATEA VIEŢII, XXX, nr. 1, 2019, p. 42–58 2 ESTE ROMÂNIA O ŢARĂ DE ASISTAŢI SOCIAL? 43 intrare în vigoare a fost în mod repetat amânată, ultimul termen propus fiind aprilie 2019. Noua lege de modificare şi completare a Legii nr. 416/2001 privind VMG acoperă, practic, mai puţin de un an până la intrarea în vigoare a Legii privind VMI, sugerând o situaţie de maximă urgenţă, o problemă socială presantă, care necesită măsuri corective imediate, în lipsa acestora fiind posibile consecinţe grave pentru întreaga societate. Expunerea de motive a actului normativ de modificare a legii justifică necesitatea modificărilor prin „impactul nefast” pe care îl are ajutorul social asupra pieţei muncii şi prin „crearea unei mentalităţi de asistat”. Documentul explică faptul că în România există aproape şapte milioane de persoane care beneficiază de asistenţă socială, „preferând să trăiască din ajutoare sociale de stat decât să se angajeze”. Iniţiatorii modificării menţionează şi un exemplu concret în sprijinul modificărilor, din judeţul Prahova, unde 800 de beneficiari au renunţat la masa de la cantina de ajutor social după ce le-a fost solicitată efectuarea de activităţi în folosul comunităţii2. Modificările introduse în lege sunt, în fapt, o serie de măsuri punitive care vizează relaţia adulţilor beneficiari de ajutor social cu munca. Astfel, se păstrează totalul orelor lucrate rezultat din tarifarea activităţii efectuate la valoarea salariului minim brut pe economie până la concurenţa sumei primite ca ajutor social, însă se elimină suma minimă primită ca ajutor social, în legea anterioară fiind de 50 lei de persoană, peste care exista obligaţia de a presta „activităţi sau lucrări de interes local. Legea clarifică şi conţinutul acţiunilor sau a lucrărilor de interes local, fiind enumerate explicit (cu menţiunea că nu sunt exclusive) lucrări de salubrizare, întreţinere spaţii verzi sau activităţi de sprijinire a serviciilor voluntare pentru situaţii de urgenţă. O altă noutate se referă la obligaţia primarilor de a identifica ofertele de muncă sezonieră şi de a elabora un plan de acţiune care să includă ofertele disponibile şi repartizarea beneficiarilor de ajutor social pentru realizarea acestor activităţi, relaţ iile contractuale fiind stabilite în relaţia directă dintre beneficiarul lucrărilor şi prestator, primarul având doar un rol de intermediar. Modificarea este cu atât mai importantă, cu cât legea este categorică în privinţa refuzului unui loc de muncă, fiind sancţionată cu suspendarea ajutorului social pentru 12 luni, după al doilea refuz. Aşadar, beneficiarul de ajutor social are obligaţia de a presta activităţile stabilite de primar, fără a fi necesar ca decizia să aibă la bază şi eventuala concordanţă cu competenţele beneficiarului de ajutor social sau cu un eventual plan pe termen lung de suport a unei vieţi independente. Beneficiarul de ajutor social este, aşa cum îl tratează textul legislativ, recipient al unei sume de bani primită ca ajutor, având obligaţia de a achita echivalentul sumei primite prin muncă. Obligativitatea de a accepta un loc de muncă, suplimentară celei de a contribui prin muncă până la concurenţa sumei primite ca ajutor social, este o măsură destinată 2 Sursa: Expunere de motive pentru propunerea legislativă referitoare la modificarea şi completarea Legii nr 416/2001 privind venitul minim garantat, cu modificările şi completările ulterioare, http://www.cdep.ro/proiecte/2018/100/90/2/em250.pdf, document accesat la data de 02/08/2018. 4DANIEL4 ARPINTE 3 facilitării integrării pe piaţa muncii, dar care poate fi utilizată în mod arbitrar pentru încetarea dreptului la ajutor social, întrucât expune beneficiarul la potenţiale abuzuri din partea angajatorilor, nefiind posibilă declinarea ofertei atunci când aceasta nu răspunde aşteptărilor beneficiarului de ajutor social, libertate de care se bucură orice persoană aflată în căutarea unui loc de muncă. Practic, la al doilea refuz de a efectua activităţi sezoniere, intervine încetarea ajutorului social. Cel mai probabil, legiuitorul a introdus acest tip de măsură ca soluţie la pretinsa slabă disponibilitate a beneficiarului de ajutor social de a munci, fără a avea o analiză a profilului familiilor beneficiare de ajutor social, a motivelor pentru care se află în situaţia de dificultate şi fără a cunoaşte dacă aceeaşi măsură este adecvată pentru toţi beneficiarii, indiferent de situaţia în care se află şi dacă măsura are ca finalitate incluziunea socială a celor dezavantajaţi social. Legea VMG a fost modificată pornind de la pericolele semnalate de iniţiatori cu privire la efectele nefaste ale VMG asupra pieţei muncii, anume „crearea mentalităţii de asistat”, dar şi prin povara asupra bugetului de stat generată de ajutorarea acestora. Un prim argument adus de iniţiatorii modificării legislative este faptul că în România există, aşa cum spuneam anterior, aproximativ şapte milioane de persoane care beneficiază de asistenţă socială. Este de înţeles că, la o populaţie rezidentă de 19,6 milioane, numărul celor care primesc ajutor din partea statului (autorii modificării legislative fiind mai specifici, precizând că este vorba de asistenţă socială) pare a fi îngrijorător de mare, sugerând o povară bugetară semnificativă, dar şi necesitatea intervenţiei pentru a limita dependenţa de beneficii. Modificarea legii a fost operată pe un fond favorabil în acest sens. O analiză sumară a mass-media arată o preocupare constantă pentru tema protecţiei sociale persoanelor sau familiilor sărace, fiind evidentă însă tendinţa de a evidenţia ineficienţa instrumentelor de ajutor. Un număr foarte redus de apariţii media se referă la subiect într-o manieră neutră sau pozitivă, cel mai adesea, persoanele care primesc beneficii sociale fiind portretizate într-o manieră care arată că resursele utilizate pentru protecţia acestora sunt irosite. În mod frecvent se face referire la povara suportată de la buget (costuri mari, număr mare de beneficiari), competenţele beneficiarilor de ajutor social (analfabeţi, necalificaţi, dispreţ în raport cu educaţia) sau la raporturile acestora cu munca (rezistenţa participării la muncă, lipsa interesului de a munci) sau la stilul de viaţă neadecvat în raport cu situaţia în care se află (utilizarea resurselor pentru consum de alcool, tutun). Cele mai frecvente relatări din mass-media arată că „asistaţii sociali” preferă un trai modest din beneficii sociale, dar lipsit de grija şi efortul implicării în activităţi care ar putea să-i aducă un nivel de trai mai bun. Complementar, este subliniat şi refuzul acestora de a participa la activităţi în beneficiul comun, ocazionate de situaţii de urgenţă, cum ar fi inundaţiile sau ninsorile abundente. În majoritate covârşitoare, aceste atribute sunt congruente cu percepţia majorităţii populaţiei adulte, reflectată în reacţii din mediul online, dar ş i confirmată şi de rezultate ale unor studii recente. O cercetare realizată de ICCV în 4 ESTE ROMÂNIA O ŢARĂ DE ASISTAŢI SOCIAL? 45 20133 (Arpinte, 2017) arată că populaţia adultă din România are o orientare predominant filantropică în privinţa percepţiei modului în care grupurile vulnerabile ar trebui să primească suport, copiii din familii vulnerabile, persoanele cu handicap, persoanele vârstnice având cea mai mare susţinere, în vreme ce copiii din familiile migranţilor, familiile sărace sau persoanele fără un loc de muncă au fost menţionate ca cel mai puţin îndreptăţite să primească ajutor. Identificând cinci dimensiuni ale meritului pentru suport (controlul, nevoia, identitatea, atitudinea şi reciprocitatea), Oorschot (van Oorschot, 2000) demonstrează că identitatea controlul şi reciprocitatea sunt cele mai importante. Aşadar, indivizii cu control mai redus asupra nevoii, cu nevoie mai mare, mai apropiaţi de grupul de referinţă, cu un grad de recunoştinţă mai ridicat faţă de cel care oferă suportul şi care manifestă reciprocitate sunt consideraţi mai meritori pentru suport. Relaţia cu munca, cel mai frecvent element de verificare a meritului statutului de „asistat social”, are calitatea de a fi sub controlul celui vizat. Refuzul de a munci, indiferent de ofertă, este o confirmare a lipsei de interes pentru a ieşi din situaţia de dependenţă, raţionamentul reţinând doar componenta volitivă, fă ră a include şi aspecte care ţin de recompensa muncii, costul de oportunitate, competenţele existente sau disponibilitate. Larsen (Larsen, 2006) explică relaţia dintre statul bunăstării şi valorile şi normele dominante, configuraţia unui regim al bunăstării fiind congruentă cu valori favorabile susţinerii acestuia. În cazul României, acest fapt se traduce printr-un set de valori care au rămas tributare politicilor sociale din perioada comunistă, cu măsuri de ocupare pe piaţa muncii şi cu beneficii care decurgeau din statutul de salariat. Practic, măsurile sau programele de tip rezidual, bazate pe testarea mijloacelor, n-au existat până la mijlocul anilor ’90, mai întâi prin Legea ajutorului social, rămas însă total ineficient până la reforma introdusă de legea VMG. O analiză a percepţiei populaţiei a 28 de state europene asupra cauzelor sărăciei (Da Costa şi Dias, 2015) arată că în statele dezvoltate economic sunt evidenţiate predominant cauzele individuale, în vreme ce în statele mai puţin dezvoltate explicaţia sărăciei se bazează mai degrabă pe injustiţia societăţ ii. Totuşi, autorii admit faptul că percepţia indivizilor poate fi influenţată nu doar de nivelul de dezvoltare economică, ci şi de factorii culturali sau politici. Un alt factor foarte important, care poate explica specificul ţărilor din fostul bloc comunist, este creşterea inegalităţii, care polarizează suportul pentru redistribuire şi care favorizează explicaţia cauzelor individuale (Habibov, 2013). 3 Ancheta la nivelul populaţiei adulte, cu un eşantion reprezentativ la nivel naţional (1 227 de respondenţi), a avut ca temă dominantă economia socială, însă au fost abordate şi două secţiuni distincte referitoare la participarea socială şi percepţiei implementării fondurilor europene la nivelul populaţiei. Referitor la utilizarea fondurilor europene din programarea financiară 2014–2020, a fostinvestigat modul în care se raportează populaţia adultă la domeniile prioritare de finanţare, principali beneficiari ai fondurilor şi opinia referitoare la grupurile vulnerabile care ar trebui să beneficieze în mod prioritar de suport în proiectele europene. 4DANIEL6 ARPINTE 5 CINE SUNT BENEFICIARII DE AJUTOR SOCIAL ŞI CE PRIMESC DIN PARTEA STATULUI Autorii expunerii de motive pentru modificarea legii nu prezintă şi sursele de date utilizate în documentul de fundamentare, motiv pentru care voi încerca să clarific câţi beneficiari primesc suport din partea statului, inclusiv cel de ajutor social. Nu voi insista asupra beneficiarilor de masă la cantina de ajutor social care, 4 deşi vizează categorii sociale într-o situaţie critică , este un beneficiu cu pondere nesemnificativă în sistemul de asistenţă socială atât ca număr de beneficiari, cât şi ca efort bugetar. La nivel naţional, în anul 2017 cantinele sociale au avut un număr mediu de 11 981 beneficiari, în scădere faţă de 2015, când au fost 18 610 şi 2016 cu 14 302 beneficiari. Trebuie însă menţionat că autorii modificării legislative au utilizat date eronate în exemplul celor 800 de beneficiari de cantină de ajutor social din Prahova. În realitate, pentru 2016, INS raporta pentru Prahova un total de 666 beneficiari de cantină de ajutor social, iar în ultimele trei luni ale anului 2017, cele două cantine sociale din Prahova au avut aproximativ o medie totală de 526 beneficiari, în majoritate copii (109 faţă de 18 adulţi la cantina din Câmpina). Referitor la numărul persoanelor care beneficiază de asistenţă socială, cel mai probabil, cifra avansată de autorii modificării legislative reprezintă totalul beneficiilor acordate de MMJS, singura variantă care se apropie de şapte milioane. Tabelul nr. 1 Număr de beneficii de asistenţă socială pentru anul 2016 Beneficiu Beneficii pentru creşterea copilului acordate persoanelor cu handicap 8 644 Alocaţia de stat pentru copii 3 662 793 Alocaţia pentru susţinerea familiei 273 337 Indemnizaţie pentru creşterea copilului 141 151 Stimulent de inserţie 41 334 Contribuţii pentru asigurările de sănătate aferente indemnizaţiei pentru creşterea copilului 144 421 Alocaţii de plasament 40 735 Ajutoare de urgenţă 1 779 Ajutoare financiare 7 Ajutoare sociale pentru asigurarea VMG (venitului minim garantat) 244 814 Contribuţii pentru asigurările sociale de sănătate aferente ajutorului social pentru asigurarea VMG 244 761 Contribuţii pentru asigurarea obligatorie a locuinţelor pentru familiile beneficiare de VMG 52 434 Ajutorul pentru persoane refugiate 202 4 Beneficiarii cantinelor de ajutor social sunt copiii sau tinerii care urmează o formă de învăţământ şi care provin din familii cu venituri sub venitul net lunar luat în calcul pentru stabilirea ajutorului social, pensionarii, invalizii şi bolnavii cronici sau orice persoană care, temporar, nu realizează venituri pentru o perioadă de 90 de zile pe an. 6 ESTE ROMÂNIA O ŢARĂ DE ASISTAŢI SOCIAL? 47 Indemnizaţia lunară pentru însoţitorii persoanelor cu handicap vizual grav 41 530 Indemnizaţia lunară pentru adulţii cu handicap grav şi accentuat 617 394 Buget complementar pentru persoanele cu handicap grav, accentuat si mediu 739 794 Indemnizaţia lunară pentru persoanele infectate cu HIV sau bolnave de SIDA 9 884 Alocaţia lunară pentru copiii infectaţi cu HIV sau bolnavi de SIDA 181 Alocaţii de stat pentru copii cu handicap 63 150 Facilitaţi financiare (transport interurban gratuit) pentru persoane cu handicap 94 166 Cheltuieli ocazionate de plata drepturilor pentru persoane cu handicap 1 169 Ajutorul pentru acoperirea unei parţi din cheltuielile de înmormântare de la bugetul local 4 248 TOTAL 6 427 928 Sursa: INS. De precizat că în categoria beneficiilor de asistenţă socială sunt incluse şi beneficii universalist-categoriale (de exemplu alocaţia de stat pentru copii şi care se acordă oricărui copil, indiferent de situaţia financiară a familiei, valoarea fiind aceeaşi pentru toţi copiii, indiferent de nivelul veniturilor familiei, singura diferenţă fiind făcută pentru copiii cu handicap care beneficiază de un cuantum mai ridicat, respectiv 200 lei) şi beneficii asiguratorii, aşa cum este indemnizaţia pentru creşterea copilului şi care nu se acordă în lipsa unor contribuţii anterioare pentru o perioadă de cel puţin 12 luni. Aceste tipuri de beneficii sunt şi cumulative, fără a exista o plafonare a acestora, aşa cum este cazul unei familii care poate primi concomitent indemnizaţia pentru creşterea copilului, dar şi alocaţia de stat pentru copil. În cazul unor situaţii speciale (copil cu handicap sau copil adoptat), numărul de beneficii acordate va fi şi mai mare. Într-o situaţie similară se află şi familiile cu venituri mici, care pot cumula mai multe beneficii, dar care însă sunt plafonate până la un nivel stabilit prin lege, ajutorul social având rolul doar de a completa veniturile familiei, fie că provin din muncă sau din alte forme de sprijin de la stat. Excepţie fac o serie de beneficii pentru copii (alocaţia de stat pentru copii sau beneficiile pentru susţinerea participării la educaţie a copiilor care provin din familii cu venituri mici) sau cele pentru familiile cu venituri reduse (alocaţia pentru susţinerea familiei). În acelaşi mod se procedează şi cu contribuţiile pentru asigurări sociale de sănătate (233 960 beneficiari în 2017) şi care se acordă beneficiarilor de ajutor social sau cu cele aferente indemnizaţiei pentru creşterea copilului (162 523 beneficiari). Aşadar, o a doua eroare de calcul provine din faptul că iniţiatorii modificării legislative au prezentat o sumă aritmetică a unor beneficii care se pot combina, rezultatul fiind un număr de beneficiari mai mic. De asemenea, în cei şapte milioane de „asistaţi sociali” sunt incluse şi persoanele cu handicap (634 153 de indemnizaţii plătite şi 763 356 de bugete personale complementare în 2017), evident, cu aceeaşi menţiune că sunt beneficii care pot fi acordate simultan pentru unul şi acelaşi beneficiar. În cazul familiilor cu venituri reduse, inclusiv cele beneficiare de ajutor social, şi care au copii de până la 18 ani, se mai acordă o alocaţie pentru susţ inerea 4DANIEL8 ARPINTE 7 familiei între 82 de lei (echivalentul a 0,164 ISR pentru o familie cu un copil) şi un maximum de 428 lei (0,856 ISR pentru familia monoparentală cu patru sau mai mulţi copii), dacă veniturile familiei nu depăşesc 200 lei pentru fiecare membru. Pentru familiile cu venituri de peste 200 lei şi de până la 530 lei pentru fiecare membru (aşadar, familiile cu venit minim garantat nu sunt eligibile) cuantumul maxim este de 75 lei pentru familia cu un copil şi până la 408 lei pentru familia monoparentală cu patru sau mai mulţi copii. Modul în care Ministerul Muncii şi Justiţiei Sociale (MMJS) şi Institutul Naţional de Statistică (INS) prezintă datele referitoare la beneficiile sociale nu permite determinarea numărului unic al beneficiarilor (persoane sau familii) rezultat prin cumularea diferitelor beneficii sau servicii sociale, deşi un astfel de indicator ar fi fost foarte util pentru fundamentarea măsurilor de protecţie socială, în special celor destinate familiei, însă este evident că numărul persoanelor şi familiilor care primesc o formă sau mai multe de suport din partea statului este sensibil mai mic decât cel menţionat în nota de fundamentare a legii şi care se referă exclusiv la beneficiarii de ajutor social. Conform datelor MMJS, în 2017 a fost înregistrat un număr mediu de 233 966 beneficiari de ajutor social (familii şi persoane singure), în scădere faţă de anul anterior, tendinţă care se menţine şi în primul semestru al anului 2018, când numărul de beneficiari de ajutor social a ajuns la nivelul anului 2012, scă derea faţă de 1 027 fiind de 12,5%, iar cea a sumelor plătite, de 14,2%. Cel mai probabil, modificările operate în lege în 2018 vor fi urmate de o altă scădere a numărului de beneficiari. Tabelul nr. 2 Număr mediu de beneficiari de ajutor social şi sume plătite în perioada 2011–2017 2011 2012 2013 2014 2015 2016 2017 Nr mediu 186 beneficiari 704 214 888 216 868 240 651 245 545 244 814 233 966 Sume plătite 240 (mii lei) 618 414 292,3 529 241,3 665 053,3 673 411 811 680,7 781 129,8 Suma medie/ lună 107 161 203 230 229 276 278 plătită (lei) Sursa: MMJS. Efortul bugetar pentru plata ajutoarelor sociale a fost în creştere constantă din 2011, ca rezultat al creşterii numărului de beneficiari, dar mai ales al majorării cuantumului ajutorului social. Totuşi, alocarea financiară pentru ajutorul social rămâne modestă în raport cu celelalte beneficii de asistenţă socială gestionate de MMJS, în ianuarie 2018 fiind de 60,8 milioane lei, reprezentând 7,5% din totalul cheltuielilor cu principalele beneficii de asistenţă socială, cele mai mari sume fiind 8 ESTE ROMÂNIA O ŢARĂ DE ASISTAŢI SOCIAL? 49 alocate pentru alocaţia de stat pentru copii (43,7%) şi indemnizaţia pentru creşterea copilului (36,9%). Tabelul nr. 3 Număr de beneficiari de asistenţă socială şi sume alocate pentru luna ianuarie 2018 r Buget alocat Buget Beneficiu Numă beneficiari (lei) alocat (%) Alocaţia de stat pentru copii 3 655 414 353 798 136 43,71 Alocaţia pentru susţinerea familiei 246 150 40 458 125 5,00 Indemnizaţia pentru creşterea copilului 170 907 298 398 589 36,87 Stimulent de inserţie pentru creşterea copilului 89 337 55 983 764 6,92 Ajutor social (venit minim garantat) 219 719 60 770 044 7,51 TOTAL 809 408 658 100,00 Sursa: MMJS. Câteva explicaţii sunt necesare referitor la dinamica numărului de beneficiari de ajutor social. Creşterea numărului de beneficiari începând cu 2011 este atât un efect al crizei financiare, cât şi al transferului finanţării de la autorităţile locale către Ministerul Muncii. Anterior anului 2011, plata ajutoarelor sociale era efectuată din bugetul autorităţilor publice locale, consecinţa fiind faptul că numărul de beneficiari înregistrat era semnificativ mai mic decât cel al beneficiarilor potenţial eligibili, consiliile locale cu bugete insuficiente (şi, de regulă, din zone cu o rată mare a sărăciei) neavând resurse financiare suficiente pentru a acoperi în întregime şi la timp cererile de ajutor înregistrate. După doi ani de relativă stabilizare a numărului de beneficiari, o altă creştere a numărului de beneficiari se înregistrează în 2014, nivel care se menţine şi în urmăritorii doi ani. În 2012 are loc o creştere semnificativă a sumelor plătite pentru ajutorul social, de peste 70%, comparativ cu 2011, în condiţiile în care numărul beneficiarilor a crescut cu doar aproximativ 15%, creştere care este datorată înlocuirii metodologiei de calcul a valorii ajutorului social, din 2012 fiind utilizat, conform Legii asistenţei sociale (L 292/2011), indicatorul social de referinţă (ISR), cu aplicarea unui indice social de inserţie (ISI). Astfel, suma medie plătită pentru fiecare beneficiar de ajutor social (persoană singură sau familie) a crescut în 2012 cu 50% faţă de 2011. Deşi în anii următori, cu excepţia anului 2015, valoarea plăţilor pentru beneficiarii de ajutor social a crescut în mod constant, inclusiv suma medie plătită beneficiarilor de ajutor social, creşterea este datorată dinamicii tipurilor de beneficiari şi a veniturilor luate în considerare pentru cuantumul ajutorului sociale, valoarea indicatorului social de referinţă rămânând la nivelul din 2012. În 2017, o persoană sau o familie a primit, în medie, 278 lei, suma reprezentând diferenţa calculată dintre cuantumul VMG şi veniturile obţinute de familie. 5DANIEL0 ARPINTE 9 Tabelul nr. 4 Cuantum maxim pentru VMG în funcţie de componenţa familiei Nivel ISR Cuantum VMG 1 persoană 0,283 ISR 142 RON 2 persoane 0,510 ISR 255 RON 3 persoane 0,714 ISR 357 RON 4 persoane 0,884 ISR 442 RON 5 persoane 1,054 ISR 527 RON Aşadar, valoarea cuantumului VMG nu a mai avut modificări din 2012, an în care a fost calculată prin raportarea la ISR, rezultând o depreciere semnificativă a valorii reale a acestuia în raport cu salariul mediu net. Dacă în 2012, VMG pentru o persoană echivala cu 15% din salariul mediu net, în 2018 a scăzut până la aproximativ 10%, în condiţiile în care o rezoluţie a Parlamentului European din 20105 a stabilit pentru venitul minim un prag de 60% din mediana veniturilor. De altfel, conform proiectul de lege pentru modificarea şi completarea OUG 217/2000 privind aprobarea coşului minim lunar6, o gospodă rie de mărime medie cu doi salariaţi adulţi şi doi copii în întreţinere ar avea nevoie de 2,304 lei lunar pentru nevoile de bază. Departe de a se apropia de aceste praguri, cuantumul VMG se situează chiar şi sub nivelul sărăciei extreme calculat de Banca Mondială la 1,90 USD/zi pentru o persoană la PPC 2011. Un alt aspect important ar trebui avut în vedere în privinţa beneficiarilor de ajutor social, aceştia fiind lipsiţi aproape în totalitate de bunuri sau proprietăţi. În afara locuinţei proprii, orice alt bun important (autoturism sau motocicletă cu o vechime mai mică de 10 ani, utilaj agricol, suprafeţe de teren sau animale, a căror valoare netă de producţie depăşeşte 1 000 euro pentru o persoană singură) sau un depozit bancar mai mare de 3 000 lei exclud solicitantul sau beneficiarul de la dreptul de a primi ajutor social. Mitul beneficiarul de ajutor social cu autoturism scump a fost destul de popular o lungă perioadă de timp, deşi nu are nicio bază reală, sistemul de testare a mijloacelor fiind relativ riguros, aspect confirmat şi de rapoartele Agenţiei Naţionale pentru Plăţi şi Inspecţie Socială, VMG având un grad relativ înalt de conformitate (86,6%, conform raportului tematic din 20167), ponderea cea mai mare fiind reprezentată de cazurile de deficienţe în verificarea condiţiilor de eligibilitate. 5 European Parliament (2010), Resolution of 20 October 2010 on the role of Minimum Income in combating poverty and promoting an inclusive society in Europe (2010/2039 (INI)). 6 Calculele au la bază o metodologie realizată de Adina Mihăilescu, cercetător ICCV. 7 Raport tematic naţional privind rezultatele campaniei „Control bazat pe risc privind stabilirea şi acordarea principalelor beneficii de asistenţă socială” (ajutor social, alocaţia pentru susţinerea familiei şi ajutorul pentru încălzirea locuinţei), http://www.mmanpis.ro/wp-content/uploads/2016/06/ Raport-PR-Anexe.pdf, accesat la 16 Septembrie 2019. 10 ESTE ROMÂNIA O ŢARĂ DE ASISTAŢI SOCIAL? 51 Conform datelor MMJS, în 2017, media beneficiarilor de ajutor social (persoane şi familii) a fost de 231 454, în scădere faţă de anii anteriori, tendinţă care s-a accentuat pe parcursul primelor luni din 2018, astfel încât în luna august existau în plată 191 970 de dosare. Deşi perioada de vară este caracterizată de reducerea numărului de beneficiari de ajutor social, urmată de o creştere pe perioada iernii, în 2018 scăderea a fost continuă, fiind foarte probabil ca la finalul anului 2018 numărul mediu de beneficiari să fie sensibil mai mic decât în 2017, în octombrie intrând în vigoare şi Legea nr 192/2018 pentru modificarea şi completarea Legii nr. 416/2001 privind VMG. Harta 1 Ponderea beneficiarilor de ajutor social (familii şi persoane singure) în totalul populaţiei în 2017 Sursa: Calcule pe baza datelor MMJS. Distribuţia teritorială a numărului de beneficiari este extrem de inegală, Bucureşti având cea mai mică pondere (0,003%), în ianuarie 2018 fiind plătite 262 de cereri, judeţul cu cea mai mare pondere fiind Teleorman (2,6%), cu 9 890 cereri plătite. Conform studiilor de impact asupra VMG ale MMJS (MMFPSPV, 2013, 2014), cei mai mulţi beneficiari sunt din mediul rural (aprox. 75% în 2013 şi 82% 5DANIEL2 ARPINTE 11 în 2014), beneficiarii de peste 46 de ani reprezentând peste jumătate din total, atât în urban, cât şi în rural. Aproape 40% dintre cererile de ajutor social sunt plătite pentru persoane singure, iar categoria cu cei mai mulţi beneficiari este cea a familiilor cu patru persoane. În 2013 (cel mai recent an pentru care MMJS prezintă date dezagregate), judeţele cu cea mai mare pondere a beneficiarilor de ajutor social în total populaţie erau Vaslui (6,5%), Teleorman (5,9%), Dolj (5,4%), Mehedinţi (5,3%), Buzău (4,9%), Galaţi (4,5%) şi Covasna (4,4%), în vreme ce ponderile cele mai scăzute erau în Bucureşti (0,03%), Timiş (0,6%), Ilfov (0,9%), Cluj (1,2%) Prahova şi Constanţa (1,6%), Caraş-Severin şi Arad (1,6%) (Harta 1). Nu întâmplător, în prima categorie de judeţe, nivelul de PIB/cap de locuitor este cel mai scăzut, în vreme ce în a doua categorie sunt judeţele şi Bucureştiul, cu cel mai mare PIB pe cap de locuitor. Cu alte cuvinte, cu cât PIB-ul/cap de locuitor este mai mare, cu atât numărul de beneficiari este mai mic, singura excepţie notabilă fiind Dolj, judeţ care are pondere relativ mare de beneficiari de ajutor social, deşi se află printre judeţele cu un nivel mediu de dezvoltare economică. De remarcat este faptul că, deşi peste 80% dintre beneficiari sunt din mediul rural, doar un număr redus de judeţe cu pondere ridicată a populaţiei rurale au şi o pondere ridicată a beneficiarilor de ajutor social. Este posibil ca nivelul sărăciei să depindă şi de dimensiunea zonelor urbane marginalizate (ex.: zone de tip ghetou) sau distanţa/ accesibilitatea zonelor economice dezvoltate, care pot oferi oportunităţi de ocupare prin navetă, aşa cum este zona Bucureşti-Ilfov pentru judeţele limitrofe. Grafic 1 Numărul mediu lunar al beneficiarilor de ajutor social (persoane singure şi familii) în perioada 2012–2017 Sursa: Prelucrare după datele MMJS. 12 ESTE ROMÂNIA O ŢARĂ DE ASISTAŢI SOCIAL? 53 Studiul de impact al MMJS din 2013 (MMFPSPV, 2013) arată faptul în cazul a 77% dintre gospodării, capul gospodăriei are cel mult opt clase, nivelul de educaţie al acestuia fiind cu atât mai scăzut cu cât dimensiunea familiei este mai mare. Nivelul de calificare este, de asemenea, precar, în aproape două treimi dintre gospodării capul acesteia fiind ocupat în activităţi pe cont propriu, agricole sau nonagricole. De altfel, datele ultimilor ani arată o evoluţie a numărului de beneficiari influenţată semnificativ de structura veniturilor familiei, lunile de vârf ale sezonului agricol fiind caracterizate de o reducere a numărului acestora pentru toţi ani în perioada 2012−2017, cel mai probabil din cauza veniturilor obţinute de familiile beneficiare în această perioadă din munca zilieră sau din producţia agricolă din propria gospodărie. Acordarea VMG este puternic influenţată de activitatea economică, cei mai mulţi beneficiari fiind înregistraţi în mediul rural şi în judeţele cu cel mai redus PIB/cap de locuitor. Eficienţa VMG din perspectiva creşterii ocupării pe piaţa muncii a beneficiarilor este extrem de redusă (Pop, 2015), având în vedere că ponderea cea mai mare a beneficiarilor se află în mediul rural, cu acces limitat la oportunităţi de ocupare în activităţi economice nonagricole. De altfel, diferenţa foarte mare dintre ponderea i Municipiul Bucureşti, judeţul Dolj fiind un beneficiarilor de ajutor social din Dolj ş judeţ cu nivel de dezvoltare economică peste medie, arată faptul cel mai important, şi anume, că ponderea sărăciei extreme depinde de existenţa oportunităţilor de ocupare pentru persoanele vulnerabile social, în special a celor cu calificare precară sau cu nivel de educaţie redusă, aspect care explică diferenţele dintre Dolj şi Bucureşti, capitala având sectoare economice (servicii, construcţii) mai extinse şi oferind mai multe locuri de muncă pentru persoanele slab calificate. Efortul financiar pentru plata ajutoarelor financiare este relativ modest. În ianuarie 2018, pentru VMG, suma alocată a fost de aproape şase ori mai mică decât cea pentru alocaţia de stat pentru copii. Pragurile stabilite ca limită maximă a VMG sunt mult sub sumele necesare pentru nevoile de bază, suma medie acordată pentru o cerere de ajutor social fiind de 278 lei în 2017. Cuantumurile VMG nu au mai fost modificate din 2012, valoarea reală a beneficiului în raport cu salariul minim brut scăzând de la 20% în 2012 la 7,5% în 2018. Pragul mic stabilit pentru VMG implică un risc major pentru beneficiarii de ajutor social, expuşi suspendării beneficiului la creşteri modeste ale veniturilor din alte surse, aşa cum arată şi graficul anterior. Acest aspect este important în contextul în care beneficiarii de ajutor nu deţin rezerve sau bunuri ii neprevăzute. (conform condiţiilor de eligibilitate) pentru situaţ O COMPARAŢIE LA NIVEL EUROPEAN România are una dintre cele mai scăzute alocări pentru protecţia socială, 14,7% din PIB în 2016, la jumătatea mediei europene şi în scădere constantă începând cu anul 2010, când a atins cel mai ridicat nivel. În aceeaşi perioadă, cheltuielile pentru îngrijirea sănătăţii şi cele pentru limită de vârstă şi urmaş au crescut uşor ca pondere în total cheltuieli cu protecţia socială, în vreme ce cheltuielile pentru invaliditate, familie şi copil, şomaj şi excluziune au scăzut, cea mai importantă reducere fiind înregistrată pentru cheltuielile cu excluziunea socială (de la 1,8% din 5DANIEL4 ARPINTE 13 total cheltuieli cu protecţia socială, la 1,1%). Ca procent din PIB, alocarea pentru beneficiile bazate pe testarea mijloacelor este extrem de inegală la nivel european, media europeană fiind de 0,5%, Olanda, Cipru, Danemarca alocând peste 1% din PIB, în vreme ce Estonia, Irlanda sau Grecia alocă 0,1%, România având 0,2% din PIB. Trebuie menţionat însă că finanţarea pentru beneficiile bazate pe testarea mijloacelor nu reflectă corect efortul statului pentru incluziunea socială a celor mai vulnerabile grupuri sociale, în particular a persoanelor şi familiilor afectate de sărăcie, alocarea financiară pentru beneficiile bazate pe testarea mijloacelor fiind strâns dependentă de nivelul finanţării altor beneficii relevante (ex.: beneficiile universaliste sau categoriale, aşa cum sunt cele pentru familie şi copil), sau alte forme de suport adresate celor afectaţi de sărăcie, aşa cum sunt gratuităţile, scutirile de taxe şi impozite, plata contribuţiilor pentru serviciile de sănătate sau diverse servicii de asistenţă socială. În ansamblu, România alocă sume modeste pentru protecţia socială (14,7% din PIB în 2016), cele mai mari sume pentru prestaţiile sociale fiind alocate pentru pensii (50,3% din totalul cheltuielilor) şi boală/ îngrijirea sănătăţii (27,1%), celelalte categorii de cheltuieli având alocări modeste. Capacitatea beneficiilor (exclusiv pensiile) de a răciei relative este 16,6%, jumătate faţă de media europeană şi contribui la reducerea să cea mai scăzută după Grecia. Trebuie adăugat însă că aceasta a crescut de la 12,85% în 2014, interval în care au fost majorate o serie de beneficii pentru copil şi familie. Grafic 2 Reducerea sărăciei relative după plata transferurilor sociale (exclusiv pensiile) Sursa: EUROSTAT. 14 ESTE ROMÂNIA O ŢARĂ DE ASISTAŢI SOCIAL? 55 Fondurile alocate pentru limita de vârstă (pensii) sunt semnificativ mai mari în România (50,3%) decât în media europeană (40,2%), ponderea din totalul cheltuielilor de protecţie socială fiind în creştere în ultimii ani, în vreme ce pentru cheltuielile pentru familie şi copil şi excluziune socială au înregistrat reducerile cele mai importante. O creştere a cheltuielilor pentru familie şi copil de la 1,2% la 2% din PIB este apreciată ca esenţială pentru efortul de protecţie socială a familiilor, în special a celor cu venituri reduse (Zamfir şi Precupeţu, 2018). România are performanţe care o plasează pe ultimul loc în privinţa protecţiei sociale pentru copii şi tineri, având un scor al indexului justiţiei sociale de 3,9, penultimul loc în Europa, după Grecia, media europeană fiind de 5,8, cauza fiind identificată atât în nivelul modest al efortului financiar pentru protecţia socială, cât şi al performanţelor instituţiilor implicate în furnizarea de bunăstare pentru grupurile vulnerabile (Zamfir, 2017). CONCLUZII Ponderea beneficiarilor de ajutor social (aprox. 3,4% din populaţie) este sub ponderea estimată de Banca Mondială (5,2% în 20158) ca fiind în să răcie extremă, fiind utilizat un prag de 1,9 USD/zi pentru o persoană, la PPC 2011. Cea mai mare parte a beneficiarilor este concentrată în judeţe cu nivel redus de dezvoltare economică, mediul rural având peste 80% din totalul beneficiarilor de ajutor social. România are, de asemenea, o alocare financiară modestă pentru protecţia socială, în comparaţie cu celelalte state europene, sumele alocate pentru excluziunea socială fiind relativ mici în raport cu alte state europene, dar mai ales în raport cu ponderea persoanelor aflate în sărăcie extremă. VMG este departe de a fi o alternativă pentru veniturile obţinute din muncă, în sensul descurajării beneficiarilor de a intra pe piaţa muncii, cuantumul maxim stabilit de lege având valori foarte reduse în raport cu salariul minim pe economie. Însă modul în care a fost proiectat sistemul de suport oferă foarte puţine instrumente pentru a încuraja integrarea pe piaţa muncii a beneficiarilor, munca fiind folosită mai degrabă ca formă punitivă şi de control a beneficiarilor, chiar şi în cazul grupurilor vulnerabile considerate a fi prioritare şi care au beneficiat de stimulente pentru intrarea pe piaţa muncii (Pop, 2015). Măsurile de tip punitiv, subiect principal al modificărilor legii VMG, sunt slab eficiente din perspectiva integrării pe piaţa muncii a persoanelor beneficiare. O evaluare a introducerii unor măsuri pentru contribuţia prin muncă a beneficiarilor de ajutor social din Danemarca arată că rezultatele sunt neaşteptat de slabe, efecte negative neintenţionate (ex.: migraţia beneficiarilor către alte scheme de suport) fiind posibile (Diop-Christensen, 2015). 8 Poverty and shared prosperity report, Banca Mondială, 2018. 5DANIEL6 ARPINTE 15 O analiză la nivel european a Pachetului de Investiţii Socială indică rezultate nesatisfăcătoare pentru România în privinţa măsurilor active de integrare pe piaţa muncii a persoanelor aparţinând grupurilor dezavantajate, orientarea intervenţiei fiind mai degrabă paliativă (Bouget şi alţii, 2015). Acelaşi raport semnalează şi performanţele slabe în utilizarea fondurilor europene, principalele programe fiind slab coordonate şi centrate pe pilotarea unor soluţii şi nu pe crearea de soluţii pe termen lung. De altfel, măsurile active de integrare pe piaţa muncii sunt cele mai eficiente pentru reducerea sărăciei (Rovny, 2014). Critică rămâne situaţia persoanelor adulte singure (40% dintre beneficiarii de ajutor social) şi a familiilor în a căror componenţă se află doar adulţi, categorii care se califică pentru cuantumuri care nu le asigură resursele necesare pentru nevoie de bază (nivelul maxim fiind de 142 lei pentru o persoană singură şi 255 lei pentru două persoane). În pofida modificărilor succesive ale legislaţ iei, relaţia cu munca a fost abordată punitiv, ultima schimbare stabilind mecanisme care permit decizii arbitrare ale autorităţilor locale în privinţa menţinerii dreptului de a beneficia de ajutor social. Datele arată că judeţele mai puţin dezvoltate economic au cei mai mulţi beneficiari de ajutor social, ponderea cea mai mare fiind în mediul rural. Pentru familiile cu copii este de reţinut ca aspect pozitiv faptul că pentru calculul cuantumului de ajutor nu sunt cumulate şi beneficiile pentru copil sau cele pentru familiile cu venituri reduse, însă transferurile de tip monetar se dovedesc a fi insuficiente pentru reducerea sărăciei familiilor cu copii (Pop, 2014). Lipsa oportunităţilor de ocupare pe piaţa muncii este dublată şi de lipsa accesului la servicii de asistenţă socială. Una dintre problemele fundamentale ale sistemului de asistenţă socială este lipsa acută de personal de la nivelul serviciilor locale de asistenţă socială, în special în mediul rural şi în oraşele mici slab dezvoltate economic, zone cu pondere mare a beneficiarilor de ajutor social. Un număr foarte redus de servicii de asistenţă socială din localităţile rurale şi din localităţile urbane mici au angajat asistenţi sociali cu studii superioare de specialitate, funcţia de asistenţă socială fiind asigurată cu personal care nu are niciun fel de pregătire ş i fără a fi cert că au calităţile necesare pentru a realiza evaluarea unui caz, pentru a acorda ajutorul specific în raport cu nevoile identificate sau pentru a monitoriza beneficiarii în faza de postintervenţie. Definite de lege ca servicii de asistenţă socială organizate la nivel local, acestea sunt slab dezvoltate, deprofesionalizate şi fără resursele necesare pentru a susţine furnizarea de suport de calitate (Zamfir şi alţii, 2015). În aceste zone suportul acordat persoanelor şi familiilor cu venituri reduse se rezumă la simpla verificare a condiţiilor de eligibilitate (Ciornei, 2016), fără posibilitatea dezvoltării unor forme de suport care să asigure beneficiarilor şansa unui trai independent. Este de aşteptat ca lipsa de personal calificat în serviciile locale de asistenţă socială, şi care se suprapune cu zonele cu ponderea cea mai ridicată a beneficiarilor de ajutor social, să distorsioneze semnificativ aplicarea legii, prin măsuri discreţionare, fără efecte sustenabile în privinţa suportului pentru cei mai săraci dintre săraci. 16 ESTE ROMÂNIA O ŢARĂ DE ASISTAŢI SOCIAL? 57 BIBLIOGRAFIE Arpinte, D., Percepţia populaţiei cu privire la grupurile sociale dezavantajate şi formele de intervenţie pentru incluziunea socială finanţate din fondurile europene, în „Calitatea Vieţii”, nr. 1, 2017, pp. 26-38. Bouget, D., Frazer, H., Marlier, E., Sabato, S., Vanhercke, B., Social Investment in Europe. A study of national policies, Brussels, European Commission, 2015. Ciornei, C.-M., Sistemul de garantare a venitului minim în România – asistenţă socială sau administraţie publică? [Minimum Income Guarantee System in Romania-Social Work or Public Administration?] în „Revista de Asistenţă Socială”, vol. 75, nr. (1), 2016. Da Costa, L. P., Dias, J. G., What do Europeans believe to be the causes of poverty? A multilevel analysis of heterogeneity within and between countries, în „Social Indicators Research”, vol. 122, no. 1, 2015, pp. 1–20. Diop-Christensen, A., Is ‘making work pay’ effective for the ‘unemployable’? The impact of benefit sanctions on social assistance recipients in Denmark, în „Journal of European Social Policy”, vol. 25, no. 2, 2015, pp. 210–224. Habibov, N., Who wants to redistribute? An analysis of 14 postSoviet nations, în „Social Policy & Administration”, vol. 47, no. 3, 2013, pp. 262–286. Larsen, C. A., The institutional logic of welfare attitudes. How welfare regimes influence public support, Hampshire, Ashgate Publishing Limited, 2006. MMFPSPV, Studiu de impact asupra măsurilor promovate prin Legea 416/2001 privind venitul minim garantat, pentru anul 2012, 2013. MMFPSPV, Analiza datelor statistice privind plata ajutorului social conform Legii nr. 416/2001 privind venitul minim garantat, în perioada 1 ianuarie–30 septembrie 2013, 2014. Pop, M. L., Investiţia în Copii: întreruperea ciclului de reproducere a dezavantajelor. Un studiu asupra politicilor naţionale: România, Brussels, European Commission, 2014. Pop, M. L., ESPN Thematic Report on minimum income schemes. Romania, Brussels, European Commission, 2015. Rovny, A. E., The capacity of social policies to combat poverty among new social risk groups, în „Journal of European Social Policy”, vol. 25, no. 5, 2014, pp. 405–423. van Oorschot, W., Who should get what, and why. On deservingness criteria and the conditionality of solidarity among the public, în „Policy and Politics”, vol. 28, no. 1, 2000, pp. 33–48. Zamfir, E., Quality of Life and Social Justice in Romania: Measuring Quality of Life, în „Revista de Cercetare şi Intervenţie Socială”, vol. 58, no. 34. 2017. Zamfir, E., Precupeţu, I., Calitatea vieţii – un proiect pentru România, Bucureşti, Editura Academiei Române, 2018. Zamfir, E., Stănescu, S. M., Arpinte, D., Asistenţa socială în România după 25 de ani: răspuns la problemele tranziţiei - texte selectate, Cluj Napoca, Editura Şcoala Ardeleană EIKON, 2015. he article aims at analysing the last amendments to the Minimum Income Guaranteed Law, the 29th since its enacting, T from the perspective of the lawmaker's motivation for the introduced changes and the potential impact for the inclusion of social aid recipients. The main findings of analysis of the available data about means- tested benefits contradict the reasons for the change of law, the social aid system being undersized and providing inadequate and insufficient protection for those living in extreme poverty. The article analysis also the means-tested benefits system, the available data revealing a strong relation between the level of the economic development and the proportion of the social aid beneficiaries in total population. Another important aspect examined in the 5DANIEL8 ARPINTE 17 article is the low share of the expenditure for family, child and social exclusion, with one of the lowest levels for Romania, while the overall social expenditures being at half of EU28 average. The conclusions show that the law changes are based on misleading assumptions, being ignored the real priorities such as the diversifying the types of support which might increase the social inclusion of social aid beneficiaries or providing sufficient support for a decent living. Keywords: minimum income guaranteed; extreme poverty; social inclusion. Primit: 30.10.2018 Acceptat: 20.12.2018 